जन्म 02 फरवरी (1922 मृत्यु 03 जनवरी 1978) सुपौल जिलाक बसाबनपट्टीक मिश्र परिवारमे 02 फरवरी 1922 (वसन्त पञ्चमी) केर दिन अपन नानी गाम कुॅवर बाजितपुरमे भेल छलनि। कोसीक प्रलयसँ त्रस्त मिश्रक परिवारक पुर्वज बलुआ आबि बसिगेल रहथि। बाल्यावस्थेसँ मेधावी रहल स्व. मिश्र युवावस्थामे भारतक स्वतंत्रता आन्दोलनक बाट पकड़ि अपन एकटा नव राजनिनीतिक बाट बनौलनि। क्षेत्रमे पसरि रहल हुनक लोकप्रियता हुनका जमाहिर लाल आ इन्दिरा गान्धीक विश्वासी बना देलकनि। 1952 मे भेल दरभंगा आ सहरसाक संयुक्त लोकसभासँ पहिल बेर चुनाव जीति ओ संसद पहुँचला। बिहारक ई कोसी पुत्र संसदमे पहुँचि कोसी बाबूक नामसँ सेहो नीक ख्याति पओलनि। कोसीक दर्दक भोगि चुकल स्व. मिश्र 1954 मे जबाहिर लाल आ नेपालक तत्कालिन महाराज महेन्द्रकेँ एहिठाम आनि कोसी महासेतुक शिलान्यास रखलनि। हुनक पिताक आश छलनि जे जँ हमर बेटा होएत तँ 'कोसी क्षेत्रमे रेल चलाओत'। एहि सपनाकेँ ओ 1973मे रेल मंत्री बनि पूरा केलनि। फारविसगञ्ज, लौकहा, लौकही, झञ्झारपुर सहित 36 नव रेल परियोजना बना ओ देशक नव विकासक बाट खोललनि। 1938 मे शुरु भेल हुनक छात्र कांग्रेसक काजसँ 1974धरि कएल गेल रेलक काजसँ देशक उपेक्षित, सर्वहारा आ शिक्षित वर्ग हुनका देशक भावी प्रधानमंत्राीक रूपमे देखऽ लागल। दरभंगाक मिथिला विश्वविद्यालय, संस्कृत विश्वविद्यालय, दरभंगा आ कोसी प्रमण्डलक स्थानपा, कोसी बराज, पुर्वी आ पश्चिमी नहरिक निर्माण, कोसी तटबन्ध, कटैया जल विद्युत गृह, पुर्णिञा आ दरभंगाक हवाइ अड्डाक निर्माण, अशोक पेपर मिल, मधुबनीक चित्रकला, रेलक कारखाना आ कोसीक विभिषिकामे ध्वस्त भेल रेल परियोजनाक पुनर्स्थापना आइयो चिकरि-चिकरि कऽ अपन एहि सपुतक नाम अमर कऽ रहल अछि। मिथिलाक एहन सपुतकेँ राजनीतिक कुटिचालिमे परांगत किछु लोक समस्तीपुरमे 2 जनवरी 1978मे बम फेकि घायल कऽ देलक। 3 जनवरीकेँ ओ हमरा सभकेँ छोड़ि महाप्रयाणक बाट पकड़लनि। हुनक बाजल अन्तिम बात 'हम रही बा नञि रही, बिहार बढ़िये कऽ रहत' आइयो लोकक आँखिकेँ पनिया दैत अछि। कोसीक एहि पुत्रकेँ शत-शत नमण्। सीतामढ़ीमे सेहो स्मरण कएल गेला ललित बाबू सीतामढ़ी : जिला कांग्रेस कार्यालय ललित सीतामढ़ीमे कांग्रेस जिलाध्यक्ष विमल शुक्लाक अध्यक्षतामे पूर्व केन्द्रीय मंत्री सह कांग्रेसक वरिष्ठ नेता स्व. ललित नारायण मिश्रक पुण्य दिवसकेँ बलिदान दिवसक रूपमे मनाओल गेल। जिलाध्यक्ष श्री शुक्ला आ उपस्थित कांग्रेस कार्यकर्ता ललित आश्रम स्थित स्व. ललित बाबूक प्रतिमापर माल्यापर्ण केलनि। ओतहि अपना सम्बोधनमे श्री शुक्ला कहलनि जे ललित बाबू अपना बहुमुल्य योगदानक लेल सभदिन मोन राखल जएता। बिहारकेँ विकसित राज्य बनेबा लेल ओ कतेको परियोजनाकेँ मञ्जूरी दिऔलनि। रेल मंत्रीक रूपमे ओ जमा 36 गोट परियोजनाकेँ मञ्जूर केलनि। एहि आयोजनक अवसरपर उपाध्यक्ष सीताराम झा, डा. भुवनेश्वरी मिश्र, सत्येन्द्र तिवारी, शिवशंकर शर्मा,मो. परवेज आलम, वीरेन्द्र कुशवाहा, रामवली महतो, मो. अशद, रन्धीर प्रसाद सिंह, राम बाबू सिंह, सुरेश प्रसाद सिंह, सीमा गुप्ता, तेजनारायण राम आदि कतेको गणमान्य लोकनि उपस्थित रहला।
 बिरौल (दरभंगा), 1 जनवरी । अखिल भारतीय मिथिला राज्य संघर्ष समिति आंग्ल नव बरखक प्रारम्भ कुशेश्वरस्थानक खगड़िया धर्मशालामे आइ पृथक मिथिला राज्यक गठन लेल जनजागरण सभाक आयोजनसँ केलक। संस्थाक अध्यक्ष डॉ. बैजनाथ चौधरी बैजू केर अध्यक्षतामे भेल सभामे वक्ता लोकनि एक स्वरसँ मिथिला राज्यक समर्थन करैत एकजुट भऽ संघर्षक आह्वान सम्पूर्ण मिथिलावासीसँ केलनि। सभाध्यक्ष डॉ. बैजू रौदी-दाही, बिजलीक समस्या, गुणवत्तापूर्ण शिक्षाक अभाव, उद्योगक अकाल आदि समस्याक एकमात्र निदान पृथक मिथिला राज्यक गठनकेँ मानलनि। ओ एहि लेल संघर्षकेँ आरो धारदार बनेबापर जोर देलनि। संगहिँ घोषणा केलनि जे 9 फरवरीकेँ बहेड़ी प्रखण्ड मुख्यालयपर पृथक राज्यक माङकेँ लऽ धरना देल जाएत। ओ सभामे भारी संख्यामे जुटबाक आह्वान समस्त मिथिलावासीसँ केलनि।
 एहि अवसरपर जीवकान्त मिश्र, विजयकान्त झा, विष्णुदेव झा विकल, डा. जयप्रकाश चौधरी 'जनक', चन्दे्रश, ओम प्रकाश सिंह, चौधरी बैद्यनाथ राय, बाबूकान्त चौधरी, जयप्रकाश पासवान, चन्द्रशेखर झा आदि सेहो अपन विचार रखलनि। वक्ता लोकनि कहलनि जे उत्तराखण्ड, झारखण्ड आ छत्तीसगढ़ जहियासँ राज्य बनल ओहि ठाम विकासक बसात बहऽ लागल। तहिना पृथक मिथिला राज्यक गठनेसँ एतऽ सेहो विकास होएत। मिथिलामे प्रतिभाक कमी नञि अछि। मात्र अवसर देबाक आवश्यकता अछि। एहि ठामक सांस्कृति विश्व भरिमे प्रसिद्ध अछि। एकरा कोनो हालतिमे बचा कऽ रखल जेबाक चाही। एहि ठाम जल संसाधनक कोनो कमी नञि अछि। कोसी, कमला, बलान, करेह, बागमती आदि नदीकेँ एहि ठामक जन-जीवनसँ जोड़बाक प्रयास सरकार दिससँ कहियो नञि भेल। बाढ़ि अबैत रहल आ एही कारणेँ गरीबी बढ़ैत चलि गेल। आब समय आबि गेल अछि जे एकजुट भऽ पृथक मिथिला राज्यक ले केन्द्र सरकारपर दबाब बनाबी। एहि अवसरपर दीपक कुमार झा, अरविन्द कुमार झा, कृष्ण कुमार कन्हैया आदि उपस्थित छला।
 मधुबनी, 1 जनवरी । आंग्ल नव वर्षक आगमनमे उत्साहित मधुबनी मंगलकेँ एकाएक शोकाकुल भऽ उठल जखन जिला मुख्यालयक पाँजरमे सटल चकदहमे पाँच गोटे अशोक झा (55), परमेश्वर दास (56), रामदेव दास (64), सुुवंश राम (75) आ सतीश कुमार (60) केर मृत्यु भऽ गेल आ कन्नारोहटिमे सम्पूर्ण वातावरण डूबि गेल। पाँचो गोटेक मृत्युक कारण जतऽ स्थानीय लोक विषाक्त दारू पीयब मानि रहल छथि ओतहि प्रशासन एकरा साफ नकारि देलक अछि। ओमहर घटनासँ आक्रोशित मुख्यालयक 12 नम्बर रेलवेट गुमटीक समीप बसल चकदह केर उग्र ग्रामीण लोकनि शराब बेचबाक आरोप लगबैत एहन आधा दर्जन दोकान फूकि देलनि। आगि मिझेबा लेल पहुँचल फायर बिग्रेडक गाड़ीकेँ आक्रोशित लोक सभ घटनास्थल धरि नञि जाए देलनि। घटनाकेँ लऽ भितरे-भीतर रोष अछि, ओना स्थिति नियंत्रणमे छल। प्रशासन सतर्क अछि।
 स्थानीय लोकक अनुसार पाँचो मृतक सोमक राति खूब दारू पीलनि। अधरतियामे जा कऽ सभक हालति खराब होमऽ लगलनि आ बेरा-बेरी सभ दम तोड़ि देलनि। ग्रामीणक आरोप छनि जे एहिठाम कटघरा सभमे अवैध शराबक बिक्री राति-दिन होइत अछि। ग्रामीण सभक मानब छनि जे पाँचो विषाक्त दारू पीबासँ मरि गेला। खबरि जेना-जेना पसरि रहल छल भीड़ जमा होइत जा रहल छल आ स्थानीय लोकक रोष बढ़ि रहल छल। एही बीच आक्रोशित लोक लगपासक एहन दोकान सभमे आगि लगा देलनि जाहिमे दारू बिकेबाक आरोप अछि। एहि बीच प्रशासन ओ उत्पाद विभागक टीम सेहो घटनास्थलपर दौड़भाग करैत रहल। मृतकमेसँ दू गोटे दाह संस्कार पोस्टमार्टम करेने बिनु कऽ देल गेल। मृतक केर परिजनो द्वारा समाचार लिखबा धरि प्राथमिकी अंकित नञि करौल गेल छल। परिजन मृत्युक कारण विषाक्त दारू मानबा लेल सेहो तैयार नञि छला।
 एमहर डीएम लोकेश कुमार सिंह प्रेस वार्ता कऽ स्पष्ट कहलनि जे चकदहमे भेल पाँचो गोटेक मृत्यु विषाक्त दारू पीबा सँ नञि भेलनि अछि। मृतक सभ आन-आन कारणसँ मुइला अछि। डीएम कहलनि जे ई संयोग मात्र थिक जे एकहि बस्तीमे पाँच गोटेक मृत्यु भऽ गेलनि। डीएम कहलनि जे सूचना भेटिते पदाधिकारी सभकेँ घटनास्थलपर पठा देल गेल। पदाधिकारीगण कहलनि जे सब मृतक पहिने सँ दुखित छला आ हुनक ठाम-ठाम इलाज चलि रहल छलनि। ओमहर जिला उत्पाद अधीक्षक कृष्ण कुमार कहलनि जे चकदहकेर घटनाक कारण विषाक्त दारू नहि थिक। मृतक अशोक झा दस वर्ष सँ दुखित छला आ परमेश्वर दासोक इलाज चलि रहल छलनि। एकटा मृतक डाक विभागसँ सेवनिवृत 75 वर्षीय बूढ़ छला। घटनामे विषाक्त शराबक कोनो लक्षण नञि अछि।
 दरभंगा : एमएलएसएम कालेजक रसायनशास्त्रक वरीय प्रार्चाय डॉ. प्रेम मोहन मिश्रक शोध पत्रकेँ 100म भारतीय विज्ञान कांग्रेसमे चुनल गेल अछि। ई सूचना एपीजे विश्वविद्यालयक कुलपति डॉ. कमलाकान्त डॉ. मिश्रकेँ देलनि अछि। ई आयोजन क ोलकाता विविमे 3 सँ 7 जनवरी धरि होएत। डॉ. मिश्रक विषय 'दुलर्भ धातुओं के जाटिल लवजो के स्थायित्व का निर्धारण' छनि। कालेजक एक गोट टीम सेहो हुनका संग जा रहल छनि जाहिमे सीएम साइंस कालेजक नीतीश, अभिषेक, मो. नूरेन आ राम प्रवेश भारतीय सम्मिलित छथि।
 सदस्यता लें संदेश (Atom)